Asia C-199/15

Ciclat Soc. Coop.

vastaan

Consip SpA ja Autorità per la Vigilanza sui Contratti Pubblici di lavori, servizi e forniture

(Consiglio di Staton esittämä ennakkoratkaisupyyntö)

Ennakkoratkaisupyyntö – Direktiivi 2004/18/EY – 45 artikla – SEUT 49 ja SEUT 56 artikla – Julkiset hankinnat – Julkisia rakennusurakoita sekä julkisia tavara- ja palveluhankintoja koskevien sopimusten tekomenettelyn ulkopuolelle sulkemisen ehdot – Sosiaaliturvamaksujen maksamista koskevat velvollisuudet – Sosiaaliturvamaksujen säännönmukaista suorittamista koskeva asiakirja – Sääntöjenvastaisuuksien korjaaminen

Tiivistelmä – Unionin tuomioistuimen tuomio (yhdeksäs jaosto) 10.11.2016

Jäsenvaltioiden lainsäädännön lähentäminen – Julkisia rakennusurakoita sekä julkisia tavara‑ ja palveluhankintoja koskevien sopimusten tekomenettelyt – Direktiivi 2004/18 – Hankintasopimusten sopimuspuolien valinta – Hankintamenettelystä poissulkemisen syyt – Jäsenvaltioiden harkintavalta – Sosiaaliturvamaksujen maksamista koskevien velvollisuuksien täyttämättä jättäminen – Kansallinen lainsäädäntö, jossa velvoitetaan hankintaviranomainen sulkemaan pois hankintamenettelystä toimija, jonka asianomaisella alalla toteuttama ja toimivaltaisen laitoksen antamaan todistukseen merkitty rikkominen vallitsi tarjouspyyntömenettelyyn osallistumisen ajankohtana – Hyväksyttävyys

(Euroopan parlamentin ja neuvoston direktiivin 2004/18 45 artikla)

Julkisia rakennusurakoita sekä julkisia tavara- ja palveluhankintoja koskevien sopimusten tekomenettelyjen yhteensovittamisesta annetun direktiivin 2004/18 45 artiklaa on tulkittava siten, ettei se ole esteenä kansalliselle lainsäädännölle, jossa velvoitetaan hankintaviranomainen katsomaan poissulkemisperusteeksi sosiaaliturvamaksujen maksuvelvoitteen rikkominen, joka todetaan hankintaviranomaisen viran puolesta pyytämässä ja sosiaaliturvalaitosten antamassa todistuksessa, kun tämä rikkominen vallitsi tarjouspyyntömenettelyyn osallistumisen ajankohtana, vaikka se ei enää vallinnut sopimuspuolen valinnan ajankohtana tai hankintaviranomaisen viran puolesta tekemän tarkastuksen ajankohtana.

Nimittäin on yhtäältä niin, että direktiivin 2004/18 45 artiklan 2 kohdan e alakohdan mukaan jäsenvaltio voi sulkea pois hankintamenettelystä taloudellisen toimijan, joka on laiminlyönyt velvollisuutensa suorittaa sosiaaliturvamaksuja. Toisaalta ei ole merkitystä sillä, ettei taloudelliselle toimijalle ole ilmoitettu tällaisesta sääntöjenvastaisuudesta, edellyttäen, että sillä on mahdollisuus milloin tahansa tarkistaa toimivaltaiselta laitokselta tilanteensa sääntöjenmukaisuus. Jos asia on näin, mikä kansallisen tuomioistuimen tehtävänä on tutkia, taloudellinen toimija ei voi tukeutua sosiaaliturvalaitosten antamaan todistukseen, jonka se on saanut ennen tarjouksensa esittämistä ja jossa todistetaan, ettei se ole laiminlyönyt sosiaalivakuutusmaksujen suorittamista koskevia velvollisuuksiaan tämän tarjouksen esittämistä edeltäneeltä ajalta, jos se mahdollisesti tietää toimivaltaiselta laitokselta tiedon saatuaan, ettei se enää noudata tällaisia velvollisuuksiaan tarjouksensa esittämisen ajankohtana.

Lisäksi on niin, ettei direktiivin 2004/18 45 artiklan 2 kohdan tavoitteena ole siinä mainittujen poissulkemista koskevien syiden yhdenmukainen soveltaminen unionissa, koska jäsenvaltioilla on oikeus olla ollenkaan soveltamatta näitä syitä tai sisällyttää ne kansalliseen lainsäädäntöön tiukkuudella, joka voi vaihdella tapauskohtaisesti aina sen mukaan, minkälaisia oikeudellisia, taloudellisia taikka sosiaalisia näkökohtia kansallisella tasolla pidetään tärkeinä. Kyseisessä säännöksessä ei siten velvoiteta jäsenvaltioita jättämään hankintaviranomaisille harkintavaltaa tässä suhteessa.

(ks. 33, 34, 36 ja 40 kohta sekä tuomiolauselma)